Waar is die kringtelevisiekameras? | Netwerk24
Waar is die kringtelevisiekameras?
Deur Anders, Stellenbosch 03 Desember 2019 00:01
Na aanleiding van die jongste geval van brandstigting op die Kaapstadse treinstasie: Die hoofartikel spreek die verantwoordelike owerhede aan vir die gebrek aan vordering om die kwaaddoeners op te spoor en wys op die ekonomiese impak en rimpel­effek van die aangerigte skade.
Met die jongste aanval is op een slag 18 treinwaens verwoes met ’n geraamde skade van R61 miljoen! En terwyl eintlik 112 treinstelle benodig word vir doeltreffende pendelfunksionering, is slegs 44 tans in bedryf!
Vervoeringenieurs sal daarop wys dat geen ander vervoer­modus by die trein kan kers vashou vir die hantering van volumeverkeer nie. Die bykomstige druk op die padinfrastruktuur, wat toename in instandhouding sowel as verkeersdruk betref, is van ontsaglike omvang. Elke trein wat nie loop nie, genereer onnodige padverkeer met gepaardgaande verkeerschaos en bykomende koste om die paaie rybaar te hou.
Tereg wys die koerant op die gevolglike vervoerontwrigting en die skade aan die ekonomie.
Met al die toegewysde wetstoepassingsmaatreëls, hoe is dit moontlik dat die boosdoeners die skade kon aanrig én daarmee kon wegkom?
En dan, wat die kroon span, in hierdie dae van gevorderde tegnologie, gaan die gebrek aan enige verwysing na opnames van kringtelevisiekameras die verstand te bowe.
Dis tog seker nie moontlik dat kameras nie daar geïnstalleer is nie?
Meer oor: Treine | My Stem